b'\n_START_ARTICLE_\nMehmed I.\n_START_SECTION_\nVladanje\n_START_PARAGRAPH_\nPo porazu Bajazida I. v bitki pri Ankari leta 1402 se je v Osmanskem cesarstvu za\xc4\x8dela nasledstvena dr\xc5\xbeavljanska vojna med Mehmedom in njegovima bratoma Iso in Muso. Mehmed je najprej uni\xc4\x8dil vojsko brata Isa, potem pa \xc5\xa1e vojsko brata Musa. Po tej zmagi je leta 1413 postal edini pre\xc5\xbeiveli sin in naslednik \xc5\xbee deset let mrtvega sultana Bajazida I.._NEWLINE_Po prihodu na prestol je obnovil cesarstvo in premestil prestolnico iz Burse v Odrin. Osvojil je dele Albanije, tur\xc5\xa1ki emirat Candaro\xc4\x9flu in Armensko Kilikijsko kraljestvo, ki je bilo pod oblastjo egiptovskih mamelukov, kljub temu pa je priznaval nadoblast in bizantinskega cesarja. Njegova politika je bila kljub manj\xc5\xa1im vojnam v Albaniji in Mali Aziji dokaj miroljubna._NEWLINE_Umrl je naravne smrti, star komaj 32 let. Pokopali so ga v Istanbulu v mavzoleju, ki si ga je zgradil sam v bli\xc5\xbeini slavne Zelene mo\xc5\xa1eje (Ye\xc5\x9fil Cami). Mo\xc5\xa1eja je najlep\xc5\xa1i primer saracenske arhitekture. Dokon\xc4\x8dal je tudi gradnjo mogo\xc4\x8dne mo\xc5\xa1eje v Bursi, ki jo je za\xc4\x8del graditi njegov ded Murat I., a so dela med vladanjem Bajazida I. zastala.\n_START_SECTION_\nZapu\xc5\xa1\xc4\x8dina\n_START_PARAGRAPH_\nMehmed I. je med svojim kratkotrajnim vladanjem vodil miroljubno politiko, da bi postopoma obnovil dr\xc5\xbeavo, ki je bila uni\xc4\x8dena zaradi nasledstvene vojne. Bil je velikodu\xc5\xa1en pokrovitelj literature in umetnosti._NEWLINE_Avstrijski orientalist Joseph von Hammer-Purgstall je obdobje njegovega vladanja ocenil kot \xe2\x80\xb3obdobje, v katerem je prvi\xc4\x8d v zgodovini Osmanskega cesarstva za\xc4\x8del prevladovati popoln okus za literaturo in poezijo\xe2\x80\xb3.'